钦定古今图书集成/明伦汇编/氏族典/第629卷 > 《元史》 > 石抹明里
## 钦定古今图书集成/明伦汇编/氏族典/第629卷 > 《元史》 > 石抹明里

按《元史石抹明里传》：明里，契丹人，姓石抹，世典内膳。
国制：内膳为近臣，非笃敬素著者不得为。中统初，明
里入见，世祖令侍臣送明里于裕宗，且曰：“明里，朕亲
臣之子也，今以事汝，令典膳事。”已而帝亲讨反者于
北方，明里请备持矛，师还第功，赐白金百两。成宗即
位，加朝列大夫，假礼部尚书，进阶嘉议大夫，食尚书
禄以老。武宗即位，特令明里荣禄大夫、司徒。至大三
年二月卒，年六十有九。